*ajánlattételi felhívás 5. sz melléklete*

**Műszaki leírás**

**Beszerzési eljárás megnevezése: Energetikai audit a Józsefvárosi Önkormányzat intézményeinél**

**A beszerzés szükségességének indoklása**

Az Európai Bizottság 2008-ban fogadta el az Európai Unió 2020-as éghajlatváltozási és energiaügyi csomagját (melynek jelenleg második, 2030-ig tartó időszaka tart) valamint hozta létre a Polgármesterek Globális Klíma-és Energiaügyi Szövetségét (Covenant of Mayors, továbbiakban: Polgármesterek Szövetsége) annak érdekében, hogy elősegítése és támogassa a helyi önkormányzatok erőfeszítéseit a fenntartható energiapolitika megvalósítása során. A Fenntartható Energia és Klíma Akciótervet (Sustainable Energy and Climate Action Plan, a továbbiakban: SECAP) a Polgármesterek Szövetsége – melynek jelenleg közel 10.000 település tagja, mellyel több mint 260 millió európai lakost képvisel – irányelvei alapján azok a települések dolgozzák ki, akik önként vállalják, hogy aláírják a csatlakozási dokumentumot, ezáltal megvalósítják az EU energiahatékonysággal és klímavédelemmel kapcsolatos célkitűzéseit. Az elkötelezettséggel a csatlakozási dokumentum aláíróinak az a célja, hogy elérjék vagy túlszárnyalják az Európai Unió által 2030-ra kitűzött 40%-os CO2-kibocsátás-csökkentést. A SECAP felméri a települések jelenlegi energetikai helyzetét és megoldási javaslatokat nyújt az energiafelhasználás mérsékléséhez és a káros klímahatások elleni védekezéshez.

Budapest Józsefvárosi Önkormányzat képviselő-testülete (a továbbiakban: képviselő-testület) **a klímavédelmi intézkedési terv elfogadásáról szóló 9/2020. (I. 30.) határozata 5. a) pontjában döntött arról, hogy az Önkormányzat csatlakozik a Polgármesterek Szövetségéhez**. A polgármester - a katasztrófavédelemről és a hozzá kapcsolódó egyes törvények módosításáról szóló 2011. évi CXXVIII. tv. 46. § (4) bekezdése értelmében a képviselő-testület feladat-és hatáskörét gyakorolva - a 366/2020. (XI. 19.) számú veszélyhelyzeti döntésével megismerte és egyetértett a Polgármesterek Szövetségének együttműködési és kötelezettségvállalási dokumentumában leírtakkal, valamint vállalta a csatlakozási nyilatkozat aláírását.

E kötelezettségvállalások érvényesítése érdekében az Önkormányzat vállalta, hogy a képviselő-testület döntésétől számított 2 éven belül a **Polgármesterek Szövetségének benyújtja a SECAP-ot,** továbbá a SECAP monitoring kötelezettségét, mely szerint a SECAP benyújtását követően legalább kétévente beszámol a megtett intézkedésekről és az aktuális CO2 egyenérték kibocsátás-csökkentésről.

A SECAP a kerület környezetvédelmi alap-stratégiájaként szolgál, mivel ez a dokumentum a 2021-2027-es uniós költségvetési támogatások klímavédelmi és energetikai beruházásaihoz már kötelező elvárás, illetve az ilyen tárgyú pályázatok (pl. az Innovációs és Technológiai Minisztérium Zöld Infrastruktúra Fejlesztés és Klímavédelmi Operatív Programja) támogathatósága szempontjából sok esetben előnyt jelent, ha a pályázó rendelkezik energiastratégiával. A közösségi források által biztosított támogatások révén pedig ezáltal hasznos és nélkülözhetetlen fejlesztéseket valósíthat meg az Önkormányzat.

A Költségvetési és Pénzügyi Bizottság 78/2021. (X. 04.) határozata alapján a „Budapest Főváros VIII. kerület Józsefvárosi Önkormányzat Fenntartható Energia és Klíma Akcióterv (SECAP) elkészítése” tárgyú beszerzési eljárás nyertese az Energiaklub Szakpolitikai Intézet Módszertani Központ lett (továbbiakban: Energiaklub).

Az Energiaklub a 2021. november 9. napján kötött vállalkozási szerződés szerint elkészítette a SECAP Tanulmányt, mely két részből áll:

1. első része az energiagazdálkodás 2019-es állapotát és az ebből fakadó kibocsátásokat méri fel, majd a 2019-es energiafogyasztási és kibocsátási adatok figyelembevételével intézkedés-javaslatokat (Energia Akcióterv) fogalmaz meg.
2. a második rész a klímaváltozással kapcsolatos érzékenységi vizsgálatot és akciótervet ismerteti (Klíma Akcióterv).

**A SECAP-ot a Képviselő-testület 2022. június 23-i ülésén fogadta el.** (Budapest Józsefvárosi Önkormányzat képviselő-testülete 200/2022. (VI. 23.) határozata).

A SECAP az alábbi linken érhető el:

[**https://jozsefvaros.hu/otthon/onkormanyzat/strategiak/2022/07/fenntarthato-energia-es-klima-akcioterv-secap/**](https://jozsefvaros.hu/otthon/onkormanyzat/strategiak/2022/07/fenntarthato-energia-es-klima-akcioterv-secap/)

A SECAP javasolja a legnagyobb gáz ill. villamosenergia fogyasztási helyek esetén energetikai audit lefolytatását és az audit által javasolt beruházások megvalósítását. A SECAP kiemeli, hogy érdemes a legnagyobb fogyasztóknál kezdeni az energiahatékonysági beruházásokat, és onnan haladni az adatbázis alapján a kisebb fogyasztók felé.

A képviselő-testület a 232/2022. (IX. 22.) határozatával pályázat benyújtásáról döntött az „EUCF - European Facility - Városokkal a városokért - helyi fenntartható energetikai beruházások támogatása” című felhívásra. Az EUCF pályázat célja, hogy gyors és egyszerűsített pénzügyi támogatással segítse az Európai Unió városait a helyi nagyvolumenű fenntartható energiaprojektek beruházási koncepciójának kidolgozásában (a támogatásnak nem célja ezen beruházások közvetlen finanszírozása). Az Önkormányzat által 2022. szeptember 30-án került benyújtásra a pályázat, melyet az EUCF koordinátor szervezete, az Energy Cities 2022. november 29-én nyertesnek hirdetett ki. A támogatási szerződés megkötéséről a Költségvetési és Pénzügyi Bizottság a 11/2023. (I. 30.) határozatával döntött. A támogatási szerződés 2023. február 9-én került aláírásra.

A benyújtott pályázatról szóló előterjesztés az alábbi linken érhető el:

<https://jozsefvaros.hu/pdfjs/web/viewer.html?file=https://jozsefvaros.hu/downloads/2022/09/12-european-city-facility-palyazat-pdf.pdf?ver=20220915153719>

Jelen beszerzés tárgyát képező energetikai auditok az elnyert EUCF támogatásból kerülnek finanszírozásra.

**A beszerzés tárgya:**

A beszerzés célja a **20 db intézményi fogyasztási hely energiahatékonysági vizsgálata** és az energiaveszteség feltárása energetikai audit útján.

Az energetikai audit célja, hogy felvázolja és becsült megtérülés számításokkal igazolja, hogy az adott ingatlan jelenlegi építészeti, épületgépészeti, világítási rendszerét miként lehetne energiahatékonysági elvek mentén korszerűsíteni. A vizsgálat célja, hogy az energiamegtakarítási, károsanyag-kibocsátás csökkentési szempontból a legkedvezőbb, de a műszaki és pénzügyi megvalósíthatósági szempontokat is figyelembe vevő lehetőségeket mutasson be.

Az energiahatékonyságról szóló 2015. LVII. törvény végrehajtásáról szóló 122/2015. (V. 26.) Kormányrendelet meghatározza az energetikai audit minimális tartalmi követelményeit:

1. Az energetikai auditnak az energiafogyasztással és a - villamos energiára vonatkozó - terhelési profilokkal kapcsolatos naprakész, mért és visszakövethető műveleti adatokra kell épülnie, valamint ki kell terjednie az épületek vagy épületcsoportok, ipari műveletek vagy létesítmények energiafogyasztási profiljának részletes felülvizsgálatára, beleértve a szállítást is.

2. Az energetikai auditnak - amennyiben az lehetséges - életciklus-költség elemzésre kell épülnie a hosszú távú megtakarítások, a hosszú távú beruházások maradványértékei, valamint a diszkontráták figyelembevétele érdekében.

3. Az energetikai auditnak arányosnak és megfelelően reprezentatívnak kell lennie annak érdekében, hogy megbízható képet adhasson az általános energiahatékonyságról.

4. Az energetikai auditnak ki kell terjednie

a) az alkalmazott energiahordozók és költségeik meghatározására,

b) a fogyasztási trendek, bázisértékek és fajlagos értékek meghatározására,

c) az energiapazarlási pontok megkeresésére és bemutatására,

d) a költséghatékonyabb energia-felhasználási módok feltárására és elemzésére, a megújuló energiaforrások alkalmazásának lehetőségére, valamint a fejlettebb üzemeltetési eljárások és esetleges új berendezések bemutatására.

5. Az energetikai auditnak részletes és hitelesített számításokat kell lehetővé tennie a javasolt energiahatékonyság-javítási intézkedésekre vonatkozóan és számszerűsítenie kell az energiahatékonysági potenciált (potenciális megtakarításokat). A potenciál kiaknázásához szükséges intézkedéseket az energetikai auditnak legalább a (6) bekezdésben meghatározott beavatkozási kategóriákban kell megfogalmaznia, és az ajánlott intézkedésekre lebontva keli számszerűsítenie a potenciális megtakarítások kiaknázásának ajánlott mértékét, a szükséges beruházási költségeket, valamint a megtérülési időt.

**Feladatok leírása:**

* Helyszíni felmérés keretében az ingatlan építészeti és gépészeti, világítási rendszereinek műszaki állapotfelmérése
* Rendelkezésre álló műszaki tervek feldolgozása (részben állnak rendelkezésre)
* Mélyinterjú készítése az intézmény vezetőivel
* Fogyasztási adatok elemzése
* Energetikai tanúsítvány készítése jelenlegi és felújított állapotokra
* Fajlagos energiamutatók készítése
* Legnagyobb megtakarítási potenciálok azonosítása
* Szervezeti és intézményi szintű megtakarítási lehetőségek beruházást nem igénylő intézkedések és beruházást igénylő fejlesztések
* Energiahatékonysági pályázatokhoz szükséges dokumentumok előkészítése (audit, tanúsítvány, előtanúsítvány)
* Javaslattétel a fogyasztási hely hatékonyabb energiagazdálkodására:
  + Egyszerű, beruházást nem igénylő javaslatok a megtakarítási lehetőségekre;
  + Költségoptimális, támogatás nélkül is megtérülő beruházások;
  + Költségigényes, csak támogatásokkal reális beruházási javaslatok, megtérülési számításokkal alátámasztva.
* Energetikai audit jelentés elkészítése
* Az energetikai audit jelentés prezentációja

**Adattáblázat az épületekről az alábbi tartalommal:**

A műszaki leírás függelékét képezi az alábbi adattartalommal elkészített adattáblázat az energetikai auditba bevont intézményi telephelyekről.

Fogyasztási hely címe

Fűtött alapterület

Építész terv rendelkezésre áll: I/N

Gépészeti terv rendelkezésre áll: I/N

Homlokzati rajz rendelkezésre áll: I/N

Metszet rendelkezésre áll: I/N

Alaprajz rendelkezésre áll: I/N

Energetikai tanúsítvány rendelkezésre áll: I/N

Elmúlt 2 év energiafogyasztási adatai (villamosenergia, gáz, távhő) feldolgozott formában rendelkezésre állnak: I/N

Az elkészült dokumentációt Megrendelő kizárólag elektronikusan (emailben és/vagy CD-n), intézményenként kéri.